આજે મહિલાઓ દરેક ક્ષેત્રમાં ઝડપથી આગળ વધી રહી છે. પરંતુ ભણતરના મુદ્દે આજે પણ છોકરીઓ કરતાં છોકરાઓ ઉપર વધારે ધ્યાન આપવામાં આવે છે. આ વાતને ધ્યાનમાં રાખીને વિરેન્દ્ર સેમ સિંહે લગભગ 40 વર્ષ વિદેશમાં વિતાવ્યા બાદ યુપીનાં બુલંદશહેરમાં એક એવી સ્કૂલ શરૂ કરી કે જે અન્યો માટે ઉદાહરણરૂપ છે. આ સ્કુલમાં ભણનારી કન્યાઓને પાઠ્યપુસ્તકો, નોટબુક્સ અને યુનિફોર્મ ઉપરાંત શાળાએ આવવા જવા માટે સાઇકલ પણ મફત આપવામાં આવે છે. આ ઉપરાંત છોકરીઓનાં ખાતામાં રોજ રૂ. 10 જમા કરવામાં આવે છે. બુલંદશહેરના અનુપશહેર તાલુકામાં ચાલી રહેલી પરદાદા પરદાદી ગર્લ્સ ઇન્ટર કોલેજમાં આજે 1300 કરતાં વધારે કન્યાઓ ભણી રહી છે. આ સાથે જ વિરેન્દ્રએ ગામની મહિલાઓનાં ઉત્થાન માટે એક સેલ્ફ હેલ્પ ગ્રૂપની પણ સ્થાપના કરી છે. જેની સાથે અંદાજે 55 ગામોની 2200 મહિલાઓ જોડાયેલી છે.